Episcopul vicar Emilian Crișanul al Arhiepiscopiei Aradului a binecuvântat luni secția de Anestezie și Terapie Intensivă 2 a Spitalului Municipal Arad.
La evenimentul inaugural au participat reprezentanți ai autorităților locale și județene, membri ai conducerii Spitalului Județean Arad, reprezentanți ai Asociației Cetatea Voluntarilor, sponsori și cadre medicale.
Preasfințitul Părinte Emilian Crișanul a evidențiat importanța conlucrării celor două instituții, cea medicală și Biserica, în folosul pacienților.
Ierarhul a dăruit secției de ATI o icoană cu Maica Domnului Pantanassa în semn de mângâiere a pacienților care sunt tratați în spital.
Secția medicală a fost renovată recent, lucrările constând în: refacerea instalației de gaze medicale și a celei electrice, redimensionarea căilor de acces și înlocuirea ușilor cu unele noi, automate, refacerea sistemului de climatizare și altele. Secția a fost dotată cu mobilier și echipamente noi.
Foto credit: Arhiepiscopia Aradului